钦定古今图书集成/明伦汇编/交谊典/第058卷 > 《潇湘逢故人慢》〈山庄秋集〉钱应金
## 钦定古今图书集成/明伦汇编/交谊典/第058卷 > 《潇湘逢故人慢》〈山庄秋集〉钱应金

深秋村落，夸青菱香熟，素芋甜和。擘紫蟹蒸黄雀，知
己团聚，笑语婆娑。浓烟淡雪，翦湘湖几尺渔蓑。纵消
受，白𬞟红蓼，生平未免情多。空怀古时悱恻，十年
来可偿文债诗魔。叹世路蹉跎，恐心费参熊，眉费松
螺。风期阔绝，喜今夕重话云窝。寒潭月，皎然见底，问
君不醉如何？

汉张衡《南都赋》，“若其厨膳，则有华芗重秬，滍皋香秔，
归雁鸣鵽，黄稻鱻鱼，以为芍药，酸甜滋味，百种千名，
春卵夏笋，秋韭冬菁，苏蔱紫姜，拂彻膻腥，酒则九酝，
甘醴十旬兼清，醪敷径寸，浮蚁若萍，其甘不爽，醉而
不酲，及其纠宗绥族，禴祠蒸尝，以速远朋，嘉宾是将，
揖让而升，宴于兰堂，珍羞琅玕，充溢圆方，琢雕狎猎”，
金银琳琅侍者蛊媚巾。鲜明，被服杂错，履蹑华英。
儇才齐敏，受爵传觞，献酬既交，率礼无违。弹琴擫籥，
流风徘徊。清角发征，听者增哀。客赋醉言归，主称露
未晞。接欢宴于日夜，终恺乐之令仪。于是暮春之禊，
元巳之辰，方轨齐轸，祓于阳濒。朱帷连网，曜野映云。
男女姣服，络绎缤纷。致饰程蛊，偠绍便娟。微眺流睇，
娥眉连卷。于是齐僮唱兮，列赵女，坐南歌兮起郑舞。
白鹤飞兮茧曳绪。修袖缭绕而满庭，罗袜蹑蹀而容
与。翩绵绵其若绝，眩将坠而复举。翘摇迁延，䠥躠蹁
跹。结九秋之增伤，怨西荆之折盘。弹筝吹笙，更为新
声。寡妇悲吟，鶤鸡哀鸣。坐者凄欷，荡魂伤精。于是群
士放逐，驰乎沙场。𫘧骥齐镳，黄闲机张。足逸惊飙，镞
析毫芒。俯贯鲂𫚈，仰落双鸧。鱼不及窜，鸟不暇翔。尔
乃抚轻舟兮浮清池，乱北渚兮揭南涯。汰瀺灂兮船
容裔，阳侯浇兮掩凫鹥。追水豹兮鞭蝄蜽，惮夔龙兮
怖蛟螭。于是日将逮昏，乐者未荒。收欢命驾，分背回
塘。车雷震而风厉，马鹿超而龙骧。夕暮言归，其乐难
忘。

《周天大象赋》：“酒旗缉宴以承欢。”

后汉崔骃《七依客》曰：“乃导元山之粱，不周之稻，砻以
𫄨绤，砥以柔韦，洞庭之鲋，灌水之鳐，滋以阳朴之姜，
蔌以寿木之华，鹾以大夏之疆，酢以越裳之梅，反宇
垂阿，洞门金铺，丹柱雕楹，飞阁层楼，于是置酒乎䜩
游之堂，张乐乎长娱之台，酒酣乐中，美人进以承宴，
调欢欣以解容，回顾百万，一笑千金，振飞縠以长舞”
袖，凫细腰以务抑扬。当此之时，孔子倾于阿谷，柳下
忽而更婚，老聃遗其虚静，扬雄失其太元。此天下之
逸豫，宴乐之《至盘》也，公子岂能兴乎？

蔡邕《与袁公书》：“朝夕游谈，从学宴饮，酌麦醴，燔干鱼，
欣欣焉乐在其中矣。”

魏文帝《戒盈赋》：“避暑东阁，延宾高会，酒酣乐作，怅然
怀盈满之戒，乃作斯赋，惟应龙之将举，飞云降而下
征，资物类之相感，信贯彻之通灵。何今日之延宾，君
子纷其集庭，信临高而增惧，独处满而怀愁。愿群士
之箴规，博纳我以良谋。”

曹植《临观赋》“登高墉兮望四泽，临长流兮送远客。春
风畅而气通灵，草含干兮木交茎。丘陵崛兮松柏青，
南园薆兮果载荣。”

《娱宾赋》“遂衎宾而高会兮，丹帏晔以四张。办中厨之
丰膳兮，作齐郑之妍倡。文人骋其妙说兮，飞轻翰而
成章。谈在昔之清风兮，总贤圣之纪纲。欣公子之高
义兮，德芬芳其若兰。扬仁恩于白屋兮，逾周公之弃
餐。听仁风以忘忧兮，美酒清而肴甘。”

晋嵇康《琴赋》：“若乃华堂曲宴，密友近宾。”

左思《魏都赋》：“愔愔醧䜩，酣湑无哗。”

《吴都赋》：“里䜩巷饮，飞觞举白。”

张协《洛禊赋》：“缙绅先生，啸俦命友。携朋接党，冠童八
九。主希孔孟，宾慕颜柳。临涯咏唫，濯足挥手。”〈又〉停舆
蕙渚，税驾兰田。朱幔虹舒，翠幕蜺连。罗樽列爵，周以
长筵。

王羲之《与吏部郎谢万书》：“衣食之馀，欲与亲知时共
欢䜩，虽不能兴言高咏，衔杯引满，语田里所行，故以
为抚掌之资，其为得意，可胜言耶！”

南齐萧子良上《谠言表》，“值今夕酒谐肉饫，即许附申
赦格，明日礼轻贷薄，便复不入恩科，筐黄微阙，棰挞
肆情，风尘毁谤，随忿而发。及共㹠蒜转积，鹅粟渐盈远则分鬻他境，近则托贸吏民。”

谢朓《高松赋》：“君王乃徙䜩兰室，解佩明椒。”

梁简文帝《与萧临川书》：“黑水初旋，未申十千之饮；桂
宫既启，复乖双阙之宴。”

萧统《答湘东王求文集及诗苑英华书》：“旨酒盈罍，嘉
殽盖俎。曜灵既隐，继之以朗月；高舂既夕，申之以清
夜。”

“七契。”若夫夹钟之节，春景依迟，碧树初蕊，绿草含滋，
春台之乐，信矣熙熙。于是百金之士，万锺之家，招摇
隆富，征集豪华。驾紫骝之马，乘青盖之车，出自高宇，
行无狭斜。陶嘉月而结交游，藉芳辰而宴朋友。望宜
春以随肩，入长杨以携手。金盘荐美藉之珍，玉杯沉
缥清之酒。义曰和神，事非爽口。于是娱乐未终，留光
将夕。飞觞引满，奋袖举白，投辖安坐，欢甚促席。以会
雕虫之宾，加有清谈之客，论同炙輠，藻若凌云，戴凭
不能高其说，相如不能擅其文，无元不折，无细不分，
搦简玉振，下笔兰芬。乃亦六郡莫拟，非直三蜀蔑闻。
属虞泉气晚，朗月潜曜，清卮未阑，宵景方照，奇舞递
作，名讴斯召。约绰妍姿，婵嫣宜笑。绮縠风吹，珠玑星
曜。齐竽飏参差之响，赵瑟奏铿锵之妙。兹亦游䜩之
至娱，子能偕此而为乐乎？

隋薛道衡《宴喜赋》梁孝王帝子帝孙，藉宠承恩，名高
西汉，礼盛东藩，引雍容文雅之客，坐檀栾修竹之园，
水逶迤而绕砌，风清泠而入轩，直凝神而回瞩，乃惆
怅而兴言，顾谓枚乘曰：“予闻气序环周，人生萍浮，补
天立地之圣，不能止日光西落，疏山奠川之力，不能
停。河水东流，韩王酸枣之观，荒疏无漫，楚国阳云之”
台，空见尘埃。固可以纵志纵心，以游以逸。穷宴乐于
长夜，混是非而为一。于时霜重庭兰，秋深气寒。横长
河之耿耿，挂孤月之团团。乃有丹墀缥碧，柘馆椒宫。
徘徊宛转，掩映玲珑。妖姬淑媛，玉貌花丛。织女下而
星落，姮娥来而月空。澄妆影于歌扇，散衣香于舞风。
图云刻雷之樽，溃桂酿花之酒。拭珠沥于罗袂，传金
杯于素手。

唐杨炯《晦日药园诗序》：“衣冠杂沓，出城阙而盘游；车
马骈阗，俯河滨而帐饮。”

《武少仪王处士凿山引瀑记》“觞斝徐泛，自符洛汭之
饮；管弦乍举，若试舒姑之泉。”

满纸千金，请《花前夜饮》，山头霞散锦，天际月悬钩，花
气侵罗袂，蛙声震碧丘。夜色繁华，可无诗酒相对乎？
花下一壶，迟足下来共销之。

《邀友》秋水清泠，堪适灵槎。倘佞古先生于天竺，愚兄
弟当以《驩伯》与先生一浇荻花耳。

《邀赏灯市》缀华灯，讶春罣之散彩；山间宿霭，宜夜月
之交辉。杯酒官衙，近是桃花源里；教言丈席，浑如臼
雪楼前。敬告阍人，愿来从者。

《请赏牡丹》，天香盛开，带雨争妍，主人未敢私赏，倘座
上有黄逸史，则名花名士，壮艳应增百倍也。已命青
衣芼春韭为羞，与足下呼卢于荫白堂前，聊效措大
赏花耳。

《邀赏花》“百叶山人，忽惊将绽，宝妆娇客，尚尔未舒。好
花须看未开，香草更容有待。矧山亭春色，亟望送归，
而石屋烟云，正宜披拂，谨以杯酒，屈君过从。家贫只
有旧醅，市远何能兼味，共舒逸兴，聊畅天机。”

《请赏莲小池》：莲花已开，清香袭人，颇称花中君子。足
下光霁如濂溪，肯临池一玩乎？仆有《金龟》，已付之金
昌家矣。

《请赏竹》，“秋霜未励，竹色尚可爱。坐笑其间，颇怀佳客，
非公不能当此兴。请即过我，肉酰将熟，须对此君大
嚼也。”

《请赏月》百草呈芳，群花争发，天青月白，满地蛙啼。奇
峰雾锁，乔木烟缠。鄙人读书罢，振衣眺览，良足娱也
聊具椒醑，愿乘云驾虹而来，毋负此良夜

请食鳊鱼。晚凉垂钓，得鳊鱼一头，斫鲙甚甘也。青松
落影，明月在树，此时令琴儿弹出《广寒游》，与足下漫
下一箸，其乐无量矣，何必甘膬脭脓，然后适口耶？
邀饮山间，今冬山间殊少风雪，芒鞋短策，时与村农
谷樵倒一尊于夕阳篱落间。布褐甚温，菜菽甚甘，野
语甚洽。兄轺车乘便，一过星涯，浓谈半日，何如
约友江“上黄花灿若金蟹匡大如斗，秋山佳气，日夕
絪缊，顾安所得足下者，相与箕踞浮拍乎？”

《谢友人宴》，檀栾碧榭，修竹画阑，嘉树荫于溪头，流水
周于舍下，自是“香山”之韵。其殽蔌错胪若下，淋漓归
途斜阳，令人意景疏疏矣。

《谢酒》叨侧宾朋，辱开筵几，玉屑奏鸾和之向，夏屋频
渠。凝脂摇琥珀之光。巨樽盈泛。醉乡有兴，车落而神
亦全；饱德无涯，身颓而腹犹实。感恩特铭于五内，驰
谢祇申乎数言。

《答招饮》“曩承款于丛祠，犹然饱德；兹见招于候馆，复
尔多情。适拟启行，姑从停辙。已宴又宴，幸逢东道之
有；深交可留即留，愿效前人之援。即止。但昼日或萦冗务，须夕阳乃便闲游。敢假片时，少俟暮归之栖鹤；
容麾尘网，徐陪衎食之渐鸿。”漏长既足剧谈，更静仍
多逸兴。愁随雨解，乐应云需；工部兴犹狂，莫厌路家
举杯之数；《尚书期》未失，何嫌陈氏投辖之淹。

《辞宴》。披卿云于毂下，已获抠承；诵明月于毫端，长怀
景企。伏蒙宠召，敢不恭趋。奈疾感于河鱼，未逢起色；
致味歆乎桐马，莫遂沾唇。罪方命以何堪，敬勒词而
上复。倘元亭问字，时容好事之过；则白社寻诗，后拟
从公于迈。

《谢请酒》。坐千顷波中，业饮醇醪，不觉自醉。乃瓮头新
醅，不减洞庭春色，而仙掌分来，天厨擎出，俱非藿食
所习。尝者主人厚客，至矣至矣。

《谢夜饮》，夜来主人意兴甚浓，客遂不敢言醉。归来时
酩酊特甚，今且日上三竿，迷然犹在梦觉也。

《谢春宴》。盆鱼檐下，游丝啼鸟娱情；饲鹤亭前，老桂疏
篁弄影。接雄论似悬河倒峡，殊觉魂摇承睟颜若朗
月和风，不知心醉。腹充鼷量，莫胜大斗之浮；耳听莺
鸣，顿起双柑之想。贤哉主矣，俾仆窃于二难；何以报
之？合敬铭于五内。

《谢青楼招饮》，“大庾梅开，章台絮舞，方且啜茶敲韵搜
贫士枯肠，何期治具飞笺。开长干煖阁，采林钓渚，不
辞艳觅浓鲜。镂月裁云，漫自娇歌宛转。彩云飞去，犹
疑踪迹近乘鸾，寒玉踏残。不识阿谁扶上马，敢修谢
楮，不尽幽悰。”

东文见可“昨把袂嬉游，飞觞豪饮，觉来犹有一段花
香树色留吾衣履间也。”

《魏阮瑀诗》：“阳春和气动，贤主以崇仁。布惠绥人物，降
爱常所亲。上堂相娱乐，中外奉时珍。五味风雨集，杯
酌若浮云。”

晋陆机诗：“有集惟髦，芳风雅宴。”

宋《颜延之诗》，“韬精日沈饮，谁知非荒宴。”〈又〉虽有促䜩
期，方须凉风发。

《鲍照诗》：“凌高跻飞楹，追焱起流宴。”〈又〉陈钟陪夕䜩，笙
歌待明发。〈又〉“但能纵意存高尚，旨酒佳肴相胥䜩。”
刘孝绰诗。“持此阳濑游，复展城隅宴。”

梁《萧统诗》：“炎光向夕敛，徙䜩临前池。”

沈约诗：“羽人广宵宴，帐集瑶池乐。”

《陈江总诗》：“愿此北堂宴，长奉南山日。”

《隋炀帝词》：“清露冷侵银兔影，西风吹落桂枝花。开宴
思无涯。”

《唐高宗诗》：“华冠列绮筵，兰醑申芳宴。”

宋之问诗：“彩云歌处断，迟日舞前留。”

王勃诗：“故人故情怀故宴，相望相思不相见。”

杜审言诗：“玉泉移酒味，石髓换粳香。”

徐皓诗：“门多金埒骑，路引璧人家。”

周彦晖诗：“绮筵回舞雪，琼醑泛流霞。”

周思钧诗：“骑出平阳里，筵开卫尉家。竹影含云密，池
纹带雨斜。”〈又〉绮筵乘晦景，高宴下阳池。濯雨梅香散，
含风柳色移。

《刘希夷》诗：“宾游宽旅宴，王事促严程。”

陈子昂诗：“寻春游上路，追宴入山家。”

张说诗：“舞席千花妓，歌船五彩楼。”〈又〉舞度花为伴，莺
来管作群。〈又〉春野开《离䜩》，云天起《别词》。〈又〉正有高堂
宴，能忘迟暮心。

《薛稷诗》：“坐中香气排花出，扇后歌声逐酒来。”

《孟浩然诗》：“楚万重阳日，群公赏䜩来。”

《李白诗》：“涤荡千古愁，留连百壶饮。”〈又〉细雨春风花落
时，挥鞭直就胡姬饮。

韦应物诗：“暮春华池宴，清夜高斋眠。”〈又〉良游昔所希，
累䜩夜复明。

杜甫诗：“接宴身兼杖，听歌泪满衣。”〈又〉沈饮聊自适，放
歌颇愁绝。

《钱起诗》：“晚钟过竹静，醉客出花迟。”〈又〉夜月仍携妓，清
风更在林。彩毫挥露色，银烛动花阴。

元结诗：“坐无拘忌人，勿限醉与醒。”

《韩愈诗》：“湖游泛漭沆，溪宴驻潺湲。”〈又〉不解文字饮，惟
能醉红裙。

白居易诗：“春昼提壶饮，秋林摘橘尝。”〈又〉昨日山水游，
今日花酒宴。〈又〉素壁联题分韵句，红炉巡饮暖寒杯。
〈又〉篇章慵报答，杯䜩喜经过。〈又〉应怜洛下分司伴，冷
宴闲游老看花。

《许浑》诗：“夜凌瑶席宴，春寄玉京吟。”〈又〉重惜芳樽宴，满
城无旧游。

李商隐诗：“雅宴初无倦，长歌底有情。”

《郑嵎诗》：“瑶光楼南皆紫禁，梨园仙宴临花枝。”

皮日休诗：“啼螀衰叶共萧萧，文䜩无喧夜转遥。”
曹唐诗：“千树梨花百壶酒，共君论饮莫论诗。”

《郑谷诗》：“郡迎红烛宴，寺宿翠岚楼。”

《李中诗》：“昔年常接五陵狂，洪饮花间数十场。”

宋欧阳修诗：“青山敛黛低歌扇，暂解吴钩登祖宴。”
梅尧臣诗：“春饮景可乐，夏饮暑可避，秋饮心忘愁，冬饮煖胜被。”

陆游诗。“江楼列炬千锺饮。花市联鞍一字行。”〈又〉夜宴
新亭海棠底，红云倒吸玻璃锺。

葛长庚诗：“方会琪花宴，递听青鸾歌。”

元刘因诗：“山中唤起陶弘景，轰饮高歌敕勒川。”
范梈诗：“清商动凉幕，芳宴候朋亲。”
张宪诗：“广陵夜月琼花宴，结绮春风《玉树歌》。”

明丁鹤年诗：“夜宴未终宾客醉，莫将明烛照华缨。